Pasiūlymas Tarybos reglamentas kuriuo leidžiama tam tikrų grupių laivams netaikyti Reglamento (EB) Nr. 1342/2008 III skyriuje nustatytos žvejybos pastangų sistemos /* KOM/2009/0349 galutinis */





[pic] | EUROPOS BENDRIJŲ KOMISIJA | Briuselis, 8.7.2009 KOM(2009) 349 galutinis Pasiūlymas TARYBOS REGLAMENTAS kuriuo leidžiama tam tikrų grupių laivams netaikyti Reglamento (EB) Nr. 1342/2008 III skyriuje nustatytos žvejybos pastangų sistemos AIŠKINAMASIS MEMORANDUMAS Pagal Reglamento (EB) Nr. 1342/2008, nustatančio menkių išteklių ir šių išteklių žvejybos būdų daugiametį planą ir panaikinančio Reglamentą (EB) Nr. 423/2004, 11 straipsnio 2 dalį Taryba, remdamasi Komisijos pasiūlymu ir valstybių narių pateikta informacija bei Žuvininkystės mokslo, technikos ir ekonomikos komiteto (ŽMTEK, angl. STEFC) rekomendacijomis, gali tam tikrų grupių laivams netaikyti žvejybos pastangų sistemos, jei turima tinkamų duomenų apie atitinkamų laivų sužvejojamų ir į jūrą išmetamų atlantinių menkių kiekius, jei sužvejojamų atlantinių menkių kiekio procentinė dalis neviršija 1,5 % viso kiekvienos atitinkamos grupės laivų sužvejojamų žuvų kiekio ir jei šių grupių laivams taikant žvejybos pastangų sistemą atsirastų administracinė našta, neproporcinga bendram poveikiui, kurį ta sistema darytų atlantinių menkių ištekliams. Kol kas prašymus tam tikrų grupių laivams netaikyti žvejybos pastangų sistemos pateikė Prancūzija, Vokietija, Airija, Švedija, Ispanija, Lenkija ir Jungtinė Karalystė. Pagal ŽMTEK rekomendacijas iš Švedijos pateiktos informacijos ir iš Ispanijos pateiktos informacijos, susijusios su jos prašymu žvejybos pastangų sistemos netaikyti jos dugniniais tralais TJTT VIa rajone europines paprastąsias jūrines lydekas žvejojantiems laivams, matyti, kad tų grupių laivų sužvejotų atlantinių menkių kiekis, įskaitant į jūrą išmestas žuvis, atitinka Reglamento (EB) Nr. 1342/2008 11 straipsnio 2 dalies sąlygas, ir todėl tiems laivams galima netaikyti žvejybos pastangų sistemos. ŽMTEK nuomone, su visais kitais prašymais susijusi pateikta informacija yra nepakankama, kad būtų galima nustatyti, ar laikomasi tų sąlygų. Šiuo pasiūlymu siekiama leisti tam tikrų grupių laivams netaikyti Reglamento (EB) Nr. 1342/2008 III skyriaus. Tarybos prašoma šį pasiūlymą priimti kuo greičiau, kad žvejai galėtų planuoti šio žvejybos sezono veiklą. Pasiūlymas TARYBOS REGLAMENTAS kuriuo leidžiama tam tikrų grupių laivams netaikyti Reglamento (EB) Nr. 1342/2008 III skyriuje nustatytos žvejybos pastangų sistemos EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į Tarybos reglamentą (EB) Nr. 1342/2008, nustatantį menkių išteklių ir šių išteklių žvejybos būdų daugiametį planą ir panaikinantį Reglamentą (EB) Nr. 423/2004[1], ypač į jo 11 straipsnį, atsižvelgdama į Komisijos pasiūlymą, kadangi: (1) Reglamento (EB) Nr. 1342/2008 III skyriuje nustatyta žvejybos pastangų sistema, pagal kurią žvejybos galimybės valstybėms narėms kasmet paskirstomos kaip žvejybos pastangos. Pagal to Reglamento 11 straipsnio 2 dalį Taryba, remdamasi Komisijos pasiūlymu ir valstybių narių pateikta informacija bei Žuvininkystės mokslo, technikos ir ekonomikos komiteto (ŽMTEK) rekomendacijomis, gali tam tikrų grupių laivams netaikyti žvejybos pastangų sistemos, jei turima tinkamų duomenų apie atitinkamų laivų sužvejojamų ir į jūrą išmetamų atlantinių menkių kiekius, jei sužvejojamų atlantinių menkių kiekio procentinė dalis neviršija 1,5 % viso kiekvienos atitinkamos grupės laivų sužvejojamų žuvų kiekio ir jei šioms laivų grupėms taikant žvejybos pastangų sistemą atsirastų administracinė našta, neproporcinga bendram poveikiui, kurį ta sistema darytų atlantinių menkių ištekliams. (2) Švedija pateikė informaciją apie 156 laivų, norveginius omarus Skagerako ir Kategato sąsiauriuose žvejojančių tinkleliu, kuriuo žuvys rūšiuojamos pagal rūšis, kaip nustatyta Reglamento (EB) Nr. 43/2009 III priedo 2 priedėlyje, grupės sužvejotų atlantinių menkių kiekį. Kaip įvertino ŽMTEK, remiantis ta informacija galima nustatyti, kad tos grupės laivų sužvejotų atlantinių menkių kiekis, įskaitant į jūrą išmestas žuvis, laikotarpiu, kuriuo tie laivai naudojasi tik tais selektyviais žvejybos įrankiais, neviršija 1,5 % viso tos grupės laivų tuo laikotarpiu sužvejotų žuvų kiekio. Be to, atsižvelgiant į Švedijos Šiaurės jūros, Skagerako bei Kategato sąsiaurių atlantinių menkių išteklių kontrolės programą ir į tai, kad pradėjus tos grupės laivams taikyti žvejybos pastangų sistemą atsirastų administracinė našta, neproporcinga bendram poveikiui, kurį ta sistema darytų atlantinių menkių ištekliams, tikslinga tos grupės laivams laikotarpiu, kuriuo tie laivai naudoja tik tuos atitinkamus žvejybos įrankius, netaikyti Reglamento (EB) Nr. 1342/2008 III skyriuje nustatytos žvejybos pastangų sistemos. (3) Ispanija pateikė informaciją apie 88 laivų, į vakarus nuo Škotijos dugniniais tralais žvejojančių daugiausia europines paprastąsias jūrines lydekas, grupės sužvejotų atlantinių menkių kiekį. Kaip įvertino ŽMTEK, remiantis ta informacija galima nustatyti, kad tos grupės laivų sužvejotų atlantinių menkių kiekis, įskaitant į jūrą išmestas žuvis, neviršija 1,5 % viso tos grupės laivų tuo pačiu laikotarpiu sužvejotų žuvų kiekio. Be to, atsižvelgiant į nustatytas priemones, kuriomis užtikrinama tos grupės laivų žvejybos veiklos stebėsena ir kontrolė, ir į tai, kad pradėjus tos grupės laivams taikyti žvejybos pastangų sistemą atsirastų administracinė našta, neproporcinga bendram poveikiui, kurį ta sistema darytų atlantinių menkių ištekliams, tikslinga tos grupės laivams netaikyti Reglamento (EB) Nr. 1342/2008 III skyriuje nustatytos žvejybos pastangų sistemos. (4) Atsižvelgiant į tai, kad valstybės narės administruoja žvejybos pastangas ir laikosi žvejybos pastangų apribojimų per žvejybos sezoną, kuris prasideda 2009 m. vasario 1 d. ir baigiasi 2010 m. sausio 31 d., ir į tai, kad Reglamentas (EB) Nr. 1342/2008 priimtas tik šiek tiek anksčiau nei prasidėjo šis sezonas, tikslinga nustatyti, kad būtų leista žvejybos pastangų sistemos netaikyti per visą žvejybos sezoną ir kad ta sistema būtų netaikoma nuo 2009 m. vasario 1 d., PRIĖMĖ ŠĮ REGLAMENTĄ: 1 straipsnis Žvejybos pastangų sistemos netaikymas pagal Reglamentą (EB) Nr. 1342/2008 Reglamento (EB) Nr. 1342/2008 III skyriuje nustatyta žvejybos pastangų sistema netaikoma šių grupių laivams: a) Švedijos 2009 m. vasario 26 d. prašyme, pateiktame 2009 m. balandžio 8 d. raštu, nurodytos 156-ių su jos vėliava plaukiojančių laivų, žvejojančių norveginius omarus Skagerako ir Kategato sąsiauriuose laikotarpiu, kuriuo šie laivai žvejoja tik tinkleliu, kuriuo žuvys rūšiuojamos pagal rūšis, kaip nustatyta Reglamento (EB) Nr. 43/2009 III priedo 2 priedėlyje, grupės laivams; b) Ispanijos 2008 m. gruodžio 2 d. prašyme, pateiktame 2009 m. kovo 6 ir 14 d. raštais, nurodytos 88-ių su jos vėliava plaukiojančių laivų, ties kontinentiniu šelfu į vakarus nuo Škotijos 200–1000 metrų gylyje dugniniais tralais, kurių tinklinio audeklo akies dydis yra 100 mm arba didesnis, žvejojančių giliavandenių rūšių žuvis ir europines paprastąsias jūrines lydekas, grupės laivams. 2 straipsnis Įsigaliojimas Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje . Jis taikomas nuo 2009 m. vasario 1 d. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 348, 2008 12 24, p. 20.